Document ID: 32006R1572

A BIZOTTSÁG 1572/2006/EK RENDELETE
(2006. október 18.)
a gabonafélék intervenciós hivatalok által történő átvételére vonatkozó eljárások létrehozásáról, valamint a gabona minőségének meghatározására szolgáló elemzési módszerek megállapításáról szóló 824/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 6. cikkére és 24. cikkének második bekezdésére,
mivel:
(1)
A termelők közötti megkülönböztetés elkerülése érdekében a gabonafélék intervenciós hivataloknak történő felajánlására, illetve e hivatalok általi átvételére vonatkozó feltételeknek a lehető legegységesebbeknek kell lenniük a Közösségen belül. A 824/2000/EK bizottsági rendelet (2) ugyanakkor nem rendelkezik egyértelműen az intervencióra felkínált gabonafélék átvételének határidejéről. Az egyértelműség érdekében célszerű meghatározni a szóban forgó határidőt.
(2)
Nem szabad intervenciós célra átvenni az olyan felkínált gabonaféléket, amelyek minősége nem teszi lehetővé a megfelelő felhasználást vagy tárolást. Ebben a vonatkozásban figyelembe kell venni az intervenció terén különösen bizonyos gabonafélék hosszú ideig tartó tárolásával és annak a termékek minőségére gyakorolt hatásával összefüggésben kialakult új helyzetet.
(3)
Ezért annak érdekében, hogy az intervenciós termékek a minőségromlással szemben ellenállóbbakká és a későbbi felhasználásra alkalmasabbakká váljanak, meg kell szigorítani a 824/2000/EK rendelet I. mellékletében a kukoricára vonatkozóan előírt minőségi követelményeket. E célból csökkenteni kell a maximális nedvességtartalom értékét, valamint a tört szemek és a szárítás során túlhevült szemek maximális százalékos arányát. Tekintettel arra, hogy a kukorica és a cirok agronómiai szempontból sok hasonlóságot mutat, a következetesség érdekében helyénvaló hasonló intézkedéseket előírni az utóbbi termékre vonatkozóan is. Ezenkívül az intervenciós rendszer által érintett egyéb gabonafélékre vonatkozó előírásokkal való összhang biztosítása érdekében helyénvaló bevezetni egy, a kukorica fajsúlyára vonatkozó új követelményt.
(4)
Következésképpen szükség van a 824/2000/EK rendelet VII. mellékletének I., II. és III. táblázatában a kukoricára és a cirokra vonatkozóan megállapított árnövekedési és árcsökkentési mértékek kiigazítására is.
(5)
Annak érdekében, hogy az intervenciós gabonakészletek helyzetéről heti statisztikai jelentést lehessen készíteni, meg kell határozni a tagállamok által a Bizottságnak megküldendő közlemények tartalmát.
(6)
A gabonafélékre vonatkozó intervenciós rendszer megfelelő irányításának lehetővé tétele érdekében szükség van bizonyos adatok összehangolt módon, regionális alapon történő nyilvántartásba vételére és rendelkezésre bocsátására. Ennek megvalósításához célszerű a tagállamok által a gabonafélék termesztéséről szolgáltatandó statisztikai adatokról szóló, 1990. március 26-i 837/90/EGK tanácsi rendeletben (3) előírt, regionális szinten szolgáltatandó adatokra támaszkodni, és felkérni a tagállamokat, hogy ezen adatokat közöljék a Bizottsággal.
(7)
A rendszer hatékony irányításának biztosítása érdekében helyénvaló előírni, hogy a Bizottság által kért adatokat elektronikus úton küldjék meg.
(8)
Ezért a 824/2000/EK rendeletet módosítani kell.
(9)
Az e rendeletben meghatározott módosításokat 2006. november 1-jétől kell az intervencióra felkínált gabonafélékre alkalmazni. Következésképpen indokolt előírni, hogy e rendelet az Európai Unió Hivatalos Lapjában való kihirdetésének napján lépjen hatályba.
(10)
A Gabonapiaci Irányítóbizottság az elnöke által kitűzött határidőn belül nem nyilvánított véleményt,
ELFOGADTA EZT A RENDELETET:
1. cikk
A 824/2000/EK rendelet a következőképpen módosul:
1.
A 3. cikk 3.9. pontja helyébe a következő szöveg lép:
„3.9.
a fajsúly meghatározására az ISO 7971/2:1995 módszer, illetve a kukorica esetében az alkalmazott hagyományos módszerek szolgálnak referenciamódszerként.”
2.
Az 5. cikk a következő (6) bekezdéssel egészül ki:
„(6) Az utolsó átvételnek legkésőbb a 4. cikk (3) bekezdésének harmadik albekezdésében említett utolsó szállítást követő második hónap végéig meg kell történnie; ez a határidő azonban Spanyolország, Görögország, Olaszország és Portugália esetében július 31-nél, a többi tagállam esetében augusztus 31-nél későbbi időpontra nem eshet.”
3.
A 9. cikk a) és b) pontja helyébe a következő szöveg lép:
„a)
ha az intervencióra felkínált gabona nedvességtartalma a kukorica és a cirok esetében 13 %-nál, az egyéb gabonafélék esetében pedig 14 %-nál alacsonyabb, a VII. melléklet I. táblázatában szereplő árnövekedési értékeket kell alkalmazni. Ha az intervencióra felkínált gabona nedvességtartalma 13 %-nál, illetve 14 %-nál magasabb, a VII. melléklet II. táblázatában foglalt árcsökkentési értékeket kell alkalmazni;
b)
ha az intervencióra felkínált gabonafélék fajsúlya eltér a közönséges búza esetében a 76 kg/hl, a kukorica esetében a 73 kg/hl, illetve az árpa esetében a 64 kg/hl tömeg/térfogat aránytól, a VII. melléklet III. táblázatában meghatározott árcsökkentési értékeket kell alkalmazni.”
4.
A rendelet a következő 11a. cikkel egészül ki:
„11a. cikk
Az 1784/2003/EK rendelet 5. cikkének (1) bekezdésében említett valamennyi gabonafélét illetően valamennyi tagállam elektronikus úton tájékoztatja a Bizottságot:
a)
minden héten legkésőbb szerda 12:00 óráig (brüsszeli idő szerint) az intervenciós készletek helyzetéről, különös tekintettel a következőkre:
i.
az előző hét folyamán e rendelet 2. cikkével összhangban intervencióra felkínált mennyiségek;
ii.
az ajánlattevők által az intervenciós időszak kezdete óta visszavont ajánlatokban szereplő mennyiségek;
iii.
az intervenciós időszak kezdete óta intervencióra felkínált teljes mennyiségek a ii. pontban említett mennyiségek levonása után;
iv.
az intervenciós időszak kezdete óta e rendelet 5. cikkével összhangban átvett teljes mennyiségek;
b)
a pályázati felhívás hirdetményének közzétételét követő szerdán a 2131/93/EGK bizottsági rendelet (4) 2. cikkének (2) bekezdésével összhangban pályázati felhívás útján meghirdetett mennyiségekről;
c)
az azon időpontot követő szerdán, amikor a tagállam meghatározta az érintett tételeket, a 3730/87/EGK tanácsi rendeletnek (5) megfelelően a Közösség leginkább rászoruló személyei között térítésmentesen történő szétosztásra szánt mennyiségekről;
d)
legkésőbb az e rendelet 5. cikkének (6) bekezdésében említett átvételi határidőt követő hónap végéig a 837/90/EGK tanácsi rendelet (6) III. mellékletében meghatározott régiók szerinti bontásban a fajsúlyra, a nedvesség-, a törtszem- és a fehérjetartalomra vonatkozóan az átvett tételek esetében megállapított átlagértékekről.
5.
Az I. és a VII. melléklet e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2006. november 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. október 18-án.

Labels: 2
3
17
6